
Na temelju Zakona o posredovanju u prometu nekretnina (Narodne novine, br. 69/26)

TRITON PROPERTY J.D.O.O., Doverska 8, Split,  OIB: 33767461771

(Triton nekretnine) donosi slijedeće

OPĆE  UVJETE  POSLOVANJA
OPĆE ODREDBE
Članak 1.

Općim uvjetima poslovanja posrednika u prometu nekretninama (u daljnjem tekstu: Opći uvjeti) uređuje se poslovni odnos između agencije za posredovanje u prometu nekretninama (u daljnjem tekstu: Posrednik) i fizičke i/ili pravne osobe (u daljnjem tekstu: Nalogodavac) koja sa Posrednikom sklopi Ugovor o posredovanju u prometu nekretnina. Opći uvjeti su sastavni dio Ugovora o posredovanju.

Članak 2.

Pojedini pojmovi i nazivi u smislu ovih Općih uvjeta poslovanja imaju sljedeće značenje:

Posrednik u prometu nekretnina – agencija za promet nekretninama Triton Property j.d.o.o. (brend – promotivno ime Triton Nekretnine) iz Splita, Doverska 8, OIB: 33767461771, MBS: 4868218 zastupana po direktoru Marino Matić.

Posredovanje u prometu nekretnina su sve radnje Posrednika u prometu nekretninama koje se odnose na povezivanje Nalogodavca i treće osobe te pregovora i priprema za sklapanje pravnih poslova kojih je predmet određena nekretnina, a naročito pri kupnji, prodaji, zamjeni, najmu, zakupu i dr.

Nekretnine su čestice zemljine površine, zajedno sa svime što je sa zemljištem trajno spojeno na površini ili ispod nje sukladno odredbama Zakona o vlasništvu i drugim stvarnim pravima.

Nalogodavac je fizička i/ili pravna osoba koja s Posrednikom sklopi Ugovor o posredovanju (prodavatelj, kupac, zakupnik, zakupodavac, najmodavac, najmoprimac i drugi mogući sudionici u prometu nekretnina).

Treća osoba je osoba koju Posrednik u prometu nekretninama nastoji povezati s Nalogodavcem radi pregovora o sklapanju pravnih poslova predmet kojih je određena nekretnina.

Posrednička naknada je iznos koji je Nalogodavac dužan isplatiti Posredniku za usluge posredovanja.

PONUDA NEKRETNINA

Članak 3.

Ponuda Agencije Triton Property j.d.o.o. temelji na podacima koji su zaprimljeni pismenim i/ili usmenim i/ili elektroničkim putem od strane Nalogodavca.

Ponuda i podaci o nekretninama se smatraju potvrđeni potpisivanjem Ugovora o posredovanju između Nalogodavca i Posrednika.

Agencija zadržava mogućnost greške u opisu i/ili cijeni nekretnine te mogućnost da je oglašavana nekretnina već prodana ili iznajmljena ili je vlasnik nekretnine odustao od prodaje ponuđene nekretnine.

Agencija nije odgovorna za greške iz stavka 3. ovog članka osim u slučaju namjernih grešaka ili izrazito nemarnog poslovanja Agencije. Agencija nije odgovorna za greške i/ili izrazito nemarno ponašanje Nalogodavca.

Ako je Nalogodavac već upoznat sa nekretninama koje su mu ponuđene, obvezan je bez odgode obavijestiti Agenciju o tome pisanim putem (elektronička pošta, sms, preporučeno pismo i sl.)

CIJENA NEKRETNINA

Članak 4.
Cijene nekretnina iskazane su i plative u eurima (EUR).
UGOVOR O POSREDOVANJU

Članak 5.

Ugovorom o posredovanju Posrednik se obvezuje dovesti u vezu s Nalogodavcem treću osobu koja bi sa njim pregovarala o sklapanju pravnog posla, a Nalogodavac se obvezuje isplatiti Posredniku posredničku naknadu, ako se sklopi ugovor o pravnom poslu.

Ugovor o posredovanju sklapa se između Posrednika i Nalogodavca. U Ugovoru o posredovanju moraju biti točno, istinito i potpuno naznačeni podaci o nekretnini za potrebe posredovanog posla.

Posrednik će na zahtjev Nalogodavca temeljem potpisanog ugovora o posredovanju vršiti uslugu oglašavanja nekretnine na internetu i oglasnicima te istu evidentirati u posrednički dnevnik, a kada se za predmetnu nekretninu zainteresira potencijalni kupac ili najmoprimac o tome će obavijestiti prodavatelja.

Posrednik svoju posredničku naknadu naplaćuje od obje strane, nalogodavca i treće osobe na temelju potpisanog ugovora o posredovanju sa nalogodavcem i trećom osobom.

Članak 6.

Ako je nekretnina u suvlasništvu više osoba, potreban je pisani pristanak svih suvlasnika ili predstavnika svih suvlasnika nekretnine u vidu prihvaćanja Ugovora o posredovanju.

OBVEZE POSREDNIKA

Članak 7.

Radi ostvarenja obveze iz Ugovora o posredovanju Posrednik se obvezuje naročito obavljati sljedeće:

1. tražiti priliku za sklapanje ugovora o posredovanom poslu između Nalogodavca i treće osobe i to pažnjom dobrog gospodarstvenika

2. nastojati naći i dovesti u vezu s Nalogodavcem treću osobu radi sklapanja pravnog posla

3. posredovati u pregovorima i nastojati da dođe do sklapanja pravnog posla

4. upoznati Nalogodavca s prosječnom tržišnom cijenom slične nekretnine

5. upozoriti Nalogodavca sa nedostacima na nekretnini i sa stanjem na tržištu

6. izvršiti uvid u isprave kojima se dokazuje vlasništvo i/ili drugo stvarno pravo na nekretnini i upozoriti Nalogodavca na očite nedostatke i eventualne rizike zbog neuređenog zemljišnoknjižnog stanja nekretnine, upisanih stvarnih prava ili drugih prava trećih osoba na nekretnini

7. obavijestiti Nalogodavca o svim okolnostima važnima za namjeravani posao koje su mu poznate ili mu moraju biti poznate

8. čuvati osobne podatke Nalogodavca te po pismenom nalogu Nalogodavca čuvati kao poslovnu tajnu podatke o nekretnini za koju posreduje ili u vezi s tom nekretninom ili s poslom za koji posreduje

9. oglasiti nekretninu prema Općim uvjetima poslovanja Posrednika radi što bolje prezentacije nekretnine na tržištu te obaviti i druge radnje koje prelaze uobičajenu prezentaciju u dogovoru sa Nalogodavcem

10. posredovati pri primopredaji nekretnine

11. ako je predmet sklapanja ugovora zemljište, provjeriti namjenu predmetnog zemljišta u skladu sa važećim propisima o prostornom uređenju koji se odnose na to zemljište

12. omogućiti pregled nekretnina Nalogodavcu i trećim osobama

13. posrednik zadržava subjektivno pravo da ne dovede u vezu potencijalnog kupca i/ili prodavatelja s potencijalnim kupcem i/ili prodavateljem ukoliko samostalno procijeni da se radi o neodgovornim i neozbiljnim klijentima.

14. samostalno ili u suradnji s odvjetničkim uredom izraditi za Nalogodavca Predugovor o kupoprodaji, Ugovor o kupoprodaji, Ugovor o najmu, Ugovor o zakupu, Tabularnu izjavu, Prijedlog za uknjižbu prava vlasništva, promjena obveznika režija kod nadležnih ustanova, poduzeća i institucija bez naplate Nalogodavcu.  
OBVEZE NALOGODAVCA

Članak 8.

Potpisom Ugovora o posredovanju Nalogodavac se obvezuje naročito obavljati sljedeće:

1. obavijestiti Posrednika o svim okolnostima koje su važne za obavljanje usluge posredovanja i predočiti točne podatke o nekretnini

2. dati Posredniku na uvid sve isprave koje dokazuju njegovo vlasništvo na nekretnini, odnosno drugo stvarno pravo ne nekretnini koja je predmet posredovanja

3. upozoriti Posrednika na sve uknjižene i neuknjižene terete koji postoje na nekretnini

4. ako je nekretnina u suvlasništvu više osoba potreban je pristanak svih suvlasnika ili predstavnika svih suvlasnika za prodaju nekretnine i to u vidu prihvaćanja posredničkog ugovora

5. osigurati Posredniku i trećoj osobi zainteresiranoj za zaključivanje posredovanog posla neposredni pregled nekretnine

6. obavijestiti Posrednika pismenim putem o svim promjenama vezanim uz posao za koji je ovlastio Posrednika

7. isplatiti Posredniku posredničku naknadu u cijelosti za uslugu posredovanja kod prodaje nekretnine u postotku kojeg su stranke dogovorile od utvrđene kupoprodajne cijene nekretnine, i to neposredno nakon sklapanja ugovora o kupoprodaji ili ugovora o najmu ili isplatiti Posredniku djelomičnu posredničku naknadu i to neposredno nakon sklapanja predugovora o kupoprodaji kojega je Nalogodavac sklopio sa trećom osobom, kojim aktom je Nalogodavcu isplaćen iznos na ime kapare i/ili dijela i/ili ukupne kupoprodajne cijene nekretnine

8. nadoknaditi Posredniku troškove učinjene tijekom posredovanja, a koji prelaze uobičajene troškove posredovanja

POSREDNIČKA USLUGA

Članak 9.

Smatra se da je Posrednik obavio posredničku uslugu ukoliko je Nalogodavcu omogućio vezu s trećom osobom (fizičkom ili pravnom) radi pregovaranja o sklapanju pravnog posla, a naročito ako je:

1. neposredno odveo i/ili uputio Nalogodavcu treću osobu (fizičku ili pravnu) radi razgledavanja nekretnine koja je predmet posredovanja

2. organizirao susret između Nalogodavca i treće osobe radi pregovaranja o sklapanju pravnog posla

3. Nalogodavcu priopćio ime, i/ili broj telefona (fiksnog ili mobilnog), i/ili e-maila osobe ovlaštene za pregovaranje i/ili sklapanje pravnog posla i/ili točnu adresu treće osobe zainteresirane za sklapanje pravnog posla

4. omogućio Nalogodavcu kontakt sa trećom osobom na bilo koji drugi način koji ne ostavlja sumnju u identifikaciju ovlaštene osobe za pregovaranje i/ili sklapanje pravnog posla

POSREDNIČKA NAKNADA I TROŠKOVI POSREDOVANJA

Članak 10.

Posrednik za svoj rad naplaćuje posredničku naknadu sukladno dogovoru stranaka. Posrednik za svoj rad naplaćuje naknadu od Nalogodavca u iznosu određenom Ugovorom o posredovanju, sukladno cjeniku Agencije. Posrednik stječe pravo na posredničku naknadu u iznosu određenom Ugovorom o posredovanju neposredno nakon sklapanja prvog pravnog akta koje ugovorne strane međusobno zaključe (predugovor ili konačni ugovor).

Naknada obuhvaća uobičajene troškove posredovanja, osim troškova koji prelaze uobičajene troškove posredovanja. Posredniku pripada pravo i na troškove nastale tijekom posredovanja, a koji troškovi prelaze uobičajene troškove posredovanja. O troškovima koji prelaze uobičajene troškove posredovanja i obvezi plaćanja istih Posrednik će pisanim putem obavijestiti Nalogodavca. Smatra se da je Nalogodavac pristao na troškove iz stavka 5. ovog članka ukoliko ih odmah po primitku pisane obavijesti nije osporio.

Članak 11.

Posredničku naknadu i troškove iz članka 10. Nalogodavac je obvezan platiti na račun Posrednika u roku od 7 dana od dana ispostavljanja računa. Na iznos posredničke naknade Posrednik ne obračunava PDV.

Članak 12.

Ukoliko Nalogodavac odustane od sklapanja pravnog posla tijekom zaključivanja posredovanog posla dužan je isplatiti Posredniku realne troškove nastale tijekom posredovanja odnosno isplatiti Posredniku troškove utrošenog vremena, oglašavanja i ostalih efektivno nastalih troškova.
Članak 13.

Nalogodavac je dužan isplatiti Posredniku posredničku naknadu u slučaju kada sa osobom s kojom ju je u vezu doveo Posrednik zaključi pravni posao različit od posredovanog, a koji je iste vrijednosti kao i pravni posao odnosno kojim se postiže ista svrha kao i posredovanim pravnim poslom.

Nalogodavac je dužan isplatiti Posredniku posredničku naknadu ako bračni, odnosno izvanbračni drug, potomak ili roditelj Nalogodavca zaključi posredovani pravni posao s osobom s kojom je Posrednik doveo u vezu Nalogodavca.
ODGOVORNOST ZA ŠTETU

Članak 14.

Ako povrijedi obvezu čuvanja poslovne tajne Posrednik je dužan oštećenim osobama isplatiti štetu koju su one zbog odavanja odnosno nečuvanja poslovne tajne pretrpjele.

Ne smatra se da je povrijeđena dužnost čuvanja poslovne tajne, ako podatke radi posredovanja Posrednik otkrije osobama s kojima nastoji Nalogodavca dovesti u vezu, a to je bilo prijeko potrebno da bi Posrednik ispunio svoju obvezu iz Ugovora o posredovanju sklopljenog sa Nalogodavcem.

Članak 15.

Nalogodavac je odgovoran za štetu ako je postupio prijevarno, ako je zatajio i/ili dao netočne podatke bitne za poslove posredovanja.

Nalogodavac je odgovoran za štetu i u slučaju namjernog ili izrazito nemarnog ponašanja sa svoje strane, prema Agenciji i/ili trećoj osobi sa kojom ga je Agencija dovela u vezu.

U slučaju iz stavka 2. ovog članka Posrednik i Nalogodavac ugovaraju obvezu Nalogodavca da isplati Agenciji sve troškove nastale tijekom posredovanja, a koji ne mogu biti veći od posredničke naknade za posredovani posao.

CJENIK POSREDNIČKIH USLUGA

Članak 16.

Najviša ukupna provizija kod kupoprodaje nekretnine iznosi 8% od postignute kupoprodajne cijene

Kupnja nekretnine od 1% - 4% prema dogovoru, minimalno 1.000,00 EUR 
Prodaja nekretnine od 1% - 4% prema dogovoru, minimalno 1.000,00 EUR
Najam/zakup nekretnine do 5 godina 100% iznosa mjesečne najamnine (jedna mjesečna najamnina) 
Najam/zakup nekretnine 5 godina i više minimalno 150% iznosa mjesečne najamnine.
Najam/zakup nekretnine do 6 mjeseci 75% iznosa mjesečne najamnine.

Posrednička satnica sa uključenim troškovima 50,00 EUR. Ostale usluge Agencije - po dogovoru.
POSREDOVANJE ZA OBJE STRANE
Članak 17.
Posrednik može za istu nekretninu posredovati za obje ugovorne strane samo ako je sa svakom stranom sklopio zaseban ugovor o posredovanju. Posrednik ne smije naplatiti posredničku naknadu od kupca, najmoprimca, zakupnika ili druge treće osobe ako s tom osobom nije sklopio zaseban ugovor o posredovanju.

1. Najviši ukupni iznos posredničke naknade kod kupoprodaje i zamjene

Najviši ukupni iznos posredničke naknade koju Posrednik može naplatiti od oba nalogodavca za istu nekretninu kod kupoprodaje ili zamjene iznosi najviše 8% ugovorene kupoprodajne cijene nekretnine, odnosno vrijednosti pravnog posla.

Ako Posrednik za istu nekretninu ima sklopljen ugovor o posredovanju s dva nalogodavca te je u tim ugovorima ugovoreno da posredničku naknadu plaćaju obje ugovorne strane, ukupan iznos posredničke naknade naplaćene od oba nalogodavca za istu nekretninu ne smije prijeći najviši ukupni iznos posredničke naknade određen ovim Cjenikom.

Ako Posrednik za istu nekretninu ima sklopljen ugovor o posredovanju s dva nalogodavca, ali je ugovoreno da posredničku naknadu plaća samo jedna ugovorna strana, Posrednik toj strani može naplatiti posredničku naknadu najviše do polovice najvišeg ukupnog iznosa posredničke naknade određenog ovim Cjenikom, odnosno najviše 4% ugovorene kupoprodajne cijene nekretnine, odnosno vrijednosti pravnog posla.
ISKLJUČIVO POSREDOVANJE

Članak 18.

Ugovorom o posredovanju Nalogodavac se može obvezati da za posredovani pravni posao neće angažirati nijednog drugog posrednika (isključivo posredovanje), koja obveza mora biti izričito ugovorena.

Ako je za vrijeme trajanja Ugovora o isključivom posredovanju nalogodavac sklopio mimo Posrednika pravni preko drugog posrednika, a za koji pravni posao je isključivom posredniku bio dan nalog za posredovanje, dužan je Posredniku platiti stvarne troškove učinjene tijekom posredovanja.

Prilikom zaključivanja ugovora o isključivom posredovanju posrednik je dužan upozoriti Nalogodavca na značenje i pravne posljedice te odredbe.
TRAJANJE UGOVORA I PRESTANAK UGOVORA

Članak 19.
Ugovor o posredovanju se sklapa na rok od 12 mjeseci i prestaje istekom roka na koji je sklopljen, osim ako u tom roku nije sklopljen posao za koji se posredovalo.

Stranke mogu otkazati Ugovor o posredovanju i prije isteka roka na koji je Ugovor sklopljen iz osobito opravdanog razloga i to isključivo pisanim putem bilo koje od ugovornih strana. Otkazni rok iznosi 8 (osam) dana od primitka otkaza.

Ako Ugovor o posredovanju prestane istekom vremena ugovorne strane nemaju jedna prema drugoj nikakvih potraživanja.

Ukoliko Nalogodavac sam sklopi pravni posao sa trećom osobom, dužan je u roku od 8 (osam) dana pismenim putem obavijestiti posrednika o prestanku obveze posredovanja odnosno o raskidu Ugovora o posredovanju. 
Nalogodavac je u slučaju iz stavka 5. i stavka 6. ovog članka dužan isplatiti Posredniku troškove posredovanja za koje je i inače bilo ugovoreno da ih Nalogodavac posebno plaća.

Članak 20.
Nalogodavac će priznati posredovanje i nakon isteka Ugovora o posredovanju ukoliko je kontakt sa trećom osobom ostvaren tijekom trajanja Ugovora o posredovanju.

Ukoliko Nalogodavac sklopi pravi posao u roku ne dužem od vremena trajanja sklopljenog ugovora o posredovanju nakon prestanka tog Ugovora, a koji pravni posao je pretežno posljedica Posrednikovog djelovanja dužan je Posredniku platiti posredničku naknadu u cijelosti.

ZAVRŠNE ODREDBE

Članak 21.

Agencija TRITON PROPERTY J.D.O.O. zadržava pravo ažuriranja ili izmjene uvjeta korištenja u bilo koje vrijeme bez prethodne obavijesti.

Članak 22.

Za odnose između Posrednika i Nalogodavca i trećih osoba kojih se tiče, a koji nisu uređeni ovim Općim uvjetima ili posredničkim ugovorom, primjenjuju se odredbe Zakona o posredovanju u prometu nekretnina i Zakona o obveznim odnosima RH. Za sudske sporove utvrđuje se nadležnost Općinskog suda u Splitu, Hrvatska.

Split, 01. listopada 2026. godine

TRITON PROPERTY j.d.o.o.
Agencija za poslovanje nekretninama 

